Háromdimenziós technológiák a fogorvoslásban
Papp Ildikó, Zichar Marianna, Debreceni Egyetem, Informatikai Kar

A 3D technológia fejlődése a mindennapi élet számos területére hatással van a látványos design termékek, prototípusok gyártásától kezdve egészen az egészségipari alkalmazásokig. A fizikai megvalósításhoz szükséges 3D nyomtatók terjedése, és ezáltal maga a 3D nyomtatás, szkennelés és tervezés megváltoztatja a társadalom tárgyak előállításához fűződő viszonyát. Várhatóan a sorozatgyártott termékek helyett megnő a kereslet a személyreszabott, egyedi kialakítású alkatrészekre és tárgyakra. Kiváló példákat találhatunk erre az orvosi alkalmazásokban, hiszen gondoljunk csak egy protézisre vagy akár egy fogpótlásra, mely habár ugyanazt a célt hivatott szolgálni minden páciens esetén, magas minőségi elvárások mellett, mégsem létezhet két tökéletesen megegyező darab. Előadásunkban be szeretnénk mutatni, hogy milyen támogatást tud nyújtani az innovatív 3D technológia a fogászat különböző területein. Áttekintést nyújtunk általánosságban a technológiai kivitelezés során tapasztalható lehetséges anomáliákról, és feltérképezzük, hogy  milyen tényezők segítik vagy gátolják a 3D technikák terjedését, illetve milyen szemléletváltás tapasztalható ezzel párhuzamosan a fogorvosképzésben.